กูรูแนะทำประกันบำนาญ
นักคณิตศาสตร์เผย ช่วงนี้เหมาะเก็บประกันบำนาญ เพราะเบี้ยยังต่ำ รับผลตอบแทนสม่ำเสมอ
25 ก.ค. 2559

นักคณิตศาสตร์เผย ช่วงนี้เหมาะเก็บประกันบำนาญ เพราะเบี้ยยังต่ำ รับผลตอบแทนสม่ำเสมอ
นายพิเชฐ เจียรมณีทวีสิน ประธานบริษัท เอบีเอส และนายกสมาคมนักคณิตศาสตร์ประกันภัยแห่งประเทศไทย เปิดเผยว่า ช่วงนี้เป็นจังหวะเหมาะในการซื้อประกันบำนาญ เพราะราคาเบี้ยประกันยังต่ำ บริษัทประกันชีวิตยังไม่ปรับราคาขึ้น แต่คาดว่าจะมีการปรับในเร็ววันนี้แน่นอน เนื่องจากผลตอบแทนพันธบัตรรัฐบาลลดลงมาเหลือประมาณ 2% จะทำให้เบี้ยประกันสูงขึ้น 10-20%
นอกจากนี้ ประกันชีวิตแบบบำนาญจะทำให้รายได้เข้ามาสม่ำเสมอในอนาคต มีการการันตีผลตอบแทนเหมือนพันธบัตร แต่ดีกว่าพันธบัตรเพราะล็อกอัตราดอกเบี้ยไปถึงอายุ 80-90 ปี สามารถถอนเงินคืนเมื่อไหร่ก็ได้ ทำให้ได้เปรียบกว่าการซื้อกองทุนรวมเพื่อการเลี้ยงชีพ หรืออาร์เอ็มเอฟ ขณะที่กองทุนรวมหุ้นระยะยาว (แอลทีเอฟ) ในจังหวะนี้ ไม่น่าดึงดูด เพราะต้องถือไว้ 7 ปี และเสี่ยงต่อภาวะราคาหุ้นด้วย
ขณะเดียวกัน ประกันชีวิตแบบบำนาญยังไม่เสียภาษี 15% เหมือนเงินฝากประจำ สามารถหักลดหย่อนภาษีได้สูงสุด 2 แสนบาท ซึ่งหากใครอยู่ในฐานภาษี 20% ก็เท่ากับได้ลดดอกเบี้ย 20% โดยเฉพาะในช่วง 20 ปีข้างหน้า อัตราดอกเบี้ยพันธบัตรคงไม่สามารถกลับมาสูงได้เหมือนที่ผ่านมา หรือหากอัตราดอกเบี้ยในตลาดสูงขึ้น ผู้ถือประกันบำนาญก็จะสามารถใช้สิทธิรีไฟแนนซ์ ยกเลิกกรมธรรม์เพื่อถอนเงินไปลงทุนในตลาดพันธบัตรได้
“การถือประกันบำนาญยังเป็นการกระจายความเสี่ยงในพอร์ตการลงทุน เหมือนเป็นพันธบัตรชนิดหนึ่งที่ไม่เสียภาษี” นายพิเชฐ กล่าว
ทั้งนี้ ตามสถิติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พบว่า 11 เดือนแรกปี 2558 มีเบี้ยกรมธรรม์บำนาญ 5,783.93 ล้านบาท แยกเป็นเบี้ยปีแรก 1,207.35ล้านบาท เบี้ยปีต่ออายุ 3,382.91 ล้านบาท เบี้ยชำระครั้งเดียว 1,193.67 ล้านบาทมีกรมธรรม์รวมทั้งสิ้น 78,534 ฉบับทุนประกันรวม 8.64 ล้านล้านบาท